Iltalehden turkulainen lukija otti toimitukseen yhteyttä. Hän oli pöyristynyt, koska ei saanut Kotipizzan nettitilauksessa pizzan päälle kuivattua oreganoa.

Kotipizzan verkkokaupan suosituin kolmen täytteen yhdistelmä on ananas–Aura-sinihomejuusto–pepperoni.

Tapahtui Turussa: henkilö X halusi syödä Kotipizzan pizzaa kotona, joten hän tilasi sen netistä. Hän toivoi myös saavansa pizzansa päälle kuivattua oreganoa, mutta sepä ei enää onnistunut. Hänelle kerrottiin, että tilattavien pizzojen valikoimassa ei enää ole kuivattua oreganoa.

Miksi oreganokielto Kotipizzan viestintäjohtaja Antti Isokangas?

– Mausteiden menekki on ollut jo pitkään laskusuunnassa. Kuivattua oreganoa tai mustapippuri käytetään enää vain vähän pizzan päällä. Siksi päätimme luopua niistä kokonaan nettimyynnissä. Ravintoloissa niitä vielä saa, Isokangas kertoo.

Ongelmaksi muodostui myös se, ettei yrttiä ikinä ollut asiakkaan mielestä oikeaa määrää pizzan päällä. Joko sitä oli liikaa tai sitten liian vähän.

– Se on eri asia, kun oreganoa laitetaan asiakkaan ollessa läsnä, Isokangas toteaa.

Kuivatun oreganon sijaan nykyisin kuuman pizzan päälle laitetaan yhä useammin tuoretta rucolaa.

Isokangas kertoo saaneensa jonkun verran palautetta oreganomuutoksesta.

– Suurin osa on varmasti annettu suoraan ravintoloissa pizzayrittäjille.